Werner ‘senjata kejam’ Chelsea
PENYERANG antarabangsa Jerman, Timo Werner boleh menjadi ‘senjata kejam’ dalam Liga Perdana Inggeris jika perpindahannya dari RB Leipzig ke Chelsea dilakukan, menurut mantan pelatihnya, Ralph Hasenhuettl. Laporan media mendakwa kelab Inggeris itu bersedia untuk memenuhi klausa pembebasan, yang dikatakan bernilai sekitar 60 juta euro dalam kontrak Werner walaupun terdapat kesan ekonomi daripada wabak Covid-19. “Bola sepak (di England) sangat sengit dan pantas. Ini sesuai dengan Timo,” kata Hasenhuettl kepada majalah Jerman, Sport Bild. “Dengan kepantasannya, dia bisa menjadi senjata kejam dalam pasukan yang betul,” katanya. Werner bermain di bawah kendalian Hasenhuettl, yang kini mengendalikan Southampton dalam liga teratas England, ketika jurulatih dari Austria itu mengendalikan Leipzig pada 2016 hingga 2018. Pemain berusia 24 tahun itu memiliki 25 gol yang tertinggi dalam karier Bundesliga beliau musim ini, termasuk tiga hatrik. Hanya pemain Bayern Munich, Robert Lewandowski yang telah menjaringkan 30 gol sementara dia telah menjaringkan lebih banyak gol dalam liga teratas Jerman musim ini. Hasenhuettl berkata Werner memiliki kepantasan untuk memberikan impak di England, tetapi akan memerlukan sokongan tambahan daripada bos Chelsea, Frank Lampard. Werner merupakan seorang pemain yang sensitif “kadang-kadang memerlukan bahu untuk bersandar, atau sedikit semangat,” kata Hasenhuettl. “Tapi apa yang selalu saya gemari adalah dia menjaringkan gol yang tidak dapat dilakukan oleh orang lain. “Beri dia sedikit ruang dan dia hampir tidak dapat dihalang. “Dia memiliki begitu banyak sifat yang akan selalu menempatkannya di atas yang lain,” jelasnya lagi – AFP 
See author's posts
